轉庵再用作字韻見酬有蓍蔡休咎之語復韻爲答
作者：許及之
朝代：宋

paragraphs: 步蹇無良行，思苦乏新作。
蟲聲徒自切，我病有何樂。
言寫紓短懷，深汲難遠酌。
敢嗟鳳兮鳳，正慚貉非貉。
詩家有醫王，同社求句瘼。
固不相短長，祇恐自鄙薄。
胡爲作蟻夢，乃欲談豹略。
此意誠起懦，斯言幾善謔。
天幸吾已數，人生歸有託。
居然成老醜，何者裨畫諾。
知予與罪予，併束春秋閣。